पाठ 17
भिकारी आणि श्रीमंत माणूस
शिक्षक मार्गदर्शिका  ·  पाहा, ऐका आणि जगा – पुस्तक 7: येशू प्रभू आणि तारणारा
	उद्देश
	या जीवनात आपण करत असलेल्या निवडी पुढच्या जगातील आपले स्थान ठरवतात हे मुलांना शिकवणे.

	शास्त्रवाचन
	लूक 16:19-31

	पाठांतर वचन
	योहान 1:13
[देवाची] मुले जी नैसर्गिक वंशाने, मानवी निर्णयाने किंवा पतीच्या इच्छेने नव्हे तर देवापासून जन्मलेली आहेत.



	टीप: हे वचन मोठे आहे, पण त्याचे विभाग करणे कठीण आहे, म्हणून वर्गाला ते शिकण्यासाठी दोन सत्रे द्या.



पाठाचे सादरीकरण
सुरुवात
तुम्हाला निवडायला मोकळीक असती तर तुम्हाला कसे आयुष्य हवे असते?
पाठातील मुख्य मुद्दे
	1.येशूने आणखी एका श्रीमंत माणसाची गोष्ट सांगितली ज्याने आपल्याला कसे जगायचे आहे ते अगदी ठरवले होते. त्याने निवडलेल्या जीवनाचे वर्णन करा (लूक 16:19).
	2.लाजर हा अतिशय गरीब माणूस होता, ज्याला श्रीमंत माणसाच्या मालमत्तेच्या प्रवेशद्वाराजवळ उदरनिर्वाहासाठी भीक मागावी लागे. त्याचे आयुष्य भयंकर होते (16:20-21). चित्र 17 दाखवा. श्रीमंत माणसाकडे वाटण्यासाठी भरपूर असूनही त्याला गरीब लाजराची मुळीच काळजी नव्हती.
	3.लाजर मरण पावला तेव्हा त्याच्यासाठी सर्व काही बदलले. पुढच्या जगातील त्याचे जीवन अद्भुत होते; त्याला स्वर्गात अब्राहामाच्या शेजारी मानाचे स्थान मिळाले. अब्राहाम कोण होता याची मुलांना आठवण करून द्या. तो यहुदी लोकांचा पिता होता (उत्पत्ती 12:2) आणि बायबल त्याला देवाचा मित्र म्हणते (याकोब 2:23). श्रीमंत माणूसही मरण पावला आणि त्याची परिस्थिती तितक्याच नाट्यमय रीतीने बदलली. तो स्वतःला नरकात सापडला, जिथे त्याला भयंकर यातना झाल्या (16:22-23).
	4.श्रीमंत माणसाने मदतीसाठी हाक कशी मारली आणि त्याला कोणते उत्तर मिळाले ते सांगा (16:23-26). पृथ्वीवरील आपल्या आयुष्यात तो कोणालाही मदत करायला तयार नव्हता आणि आता त्याला मदत करायला कोणीही सक्षम नव्हते. त्याला सर्व दया आणि काळजीपासून तोडून टाकले गेले.
	5.तेव्हा कुठे श्रीमंत माणसाने इतर लोकांचा विचार करायला सुरुवात केली. त्याला आपल्या भावांना सावध करायचे होते, जे कदाचित तो जगला तसेच बेफिकीरपणे जगत होते (16:27-28). येशूला या गोष्टीतून आपण शिकावे असे वाटते की देवाचा संदेश स्पष्ट आहे आणि जो कोणी ऐकेल त्या सर्वांसाठी उपलब्ध आहे. ज्यांनी देवाविषयी आपली मने बंद केली आहेत त्यांना कबरेच्या पलीकडचा निरोप्याही ऐकायला लावू शकणार नाही (16:29-31).
कथेला आपला प्रतिसाद
आईवडील आणि इतर मोठी माणसे मुलांना धोकादायक गोष्टींविषयी सावध करतात, उदाहरणार्थ: “त्या भांड्याला हात लावू नकोस! ते नुकतेच चुलीवरून उतरवले आहे आणि अजून खूप गरम आहे.” शिक्षक म्हणून तुम्ही आणखी बरीच उदाहरणे देऊ शकाल. कधीकधी आपण त्यांच्या इशाऱ्यांविषयी आपली मने बंद करतो आणि मग विनाकारण दुःख भोगतो.
या गोष्टीद्वारे येशूला आपल्याला सावध करायचे आहे की या जगात आपण आपले आयुष्य कसे जगायचे ते निवडतो याचा पुढच्या जगातील आपल्या स्थानावर परिणाम होतो. आपण देवाच्या निर्मितीवर प्रेम आणि दया दाखवण्यात अपयशी ठरलो, तर आपल्या निर्मात्याकडून प्रेम आणि दयेची अपेक्षा कशी करू शकतो? म्हणून आपण फक्त जिथे शक्य असेल तिथे चांगलेच केले पाहिजे असे नाही; आपण लोकांना त्यांच्या क्रूरतेची किंवा निर्दयतेची परतफेड कधीही करू नये.
देव आपल्याला प्रतिफळ देण्यासाठी आतुर आहे, कारण तो आपल्यावर प्रेम करतो आणि फक्त आपल्यासाठी जे चांगले आहे तेच त्याला हवे असते. देवावर प्रेम करणे आणि त्याने आपल्याला जे दिले ते वाटून घेणे हा त्याच्या इच्छेप्रमाणे आपण जगण्याचा मार्ग आहे. ही सर्वोत्तम निवड आहे.
पाठांतर वचन पक्के करा

